প্রিয়াঙ্কার স্বামীও কি এবার রাজনীতিতে? কী বললেন সোনিয়ার জামাই?

ওয়েবডেস্ক: গান্ধী পরিবারের আরও এক সদস্য রাজনীতিতে আসতে চলেছেন? ইন্দিরা গান্ধীর পরিবারের সোনিয়া, রাহুল, প্রিয়াঙ্কা গান্ধী কংগ্রেসের শীর্ষ নেতৃত্বে রয়েছেন। বিজেপিতে রয়েছেন মানেকা গান্ধী, বরুণ গান্ধী। এবার রাজনীতিতে আসার ইঙ্গিত দিলেন প্রিয়াঙ্কা গান্ধীর স্বামী রবার্ট ভদ্রাও (Robert Vadra)। তিনি গান্ধী পরিবারের জামাই। গান্ধী পরিবারের হওয়ার জন্য কেন্দ্রীয় তদন্তকারী সংস্থা বারবার তাঁকে সমন করে বিড়ম্বনায় ফেলছে। এমনই অভিযোগ তাঁর। একটি জমি (Land Deal) সংক্রান্ত আর্থিক কেলেঙ্কারী মামলায় চলতি সপ্তাহেই ইডির জেরার মুখে পড়েছেন তিনি। ২০০৮ সালের হরিয়ানার (Haryana) জমি কেলেঙ্কারির মামলায় ইডির (ED) দফতরে হাজিরা দেন তিনি। হরিয়ানা সরকার ওই মামলায় তাঁকে আগেই ক্লিনচিট দিয়েছে। তবু হেনস্তা করার জন্য একই প্রশ্ন মঙ্গলবারের পর বুধবারও তাঁকে করেছে ইডি। সেখানেই সাংবাদিকদের কাছে রাজনীতি আসার কথা ভাসিয়ে দিলেন রবার্ট। এবছরই সংসদীয় রাজনীতিতে অভিষেক হয়েছে প্রিয়াঙ্কা গান্ধীর। এবার কি তাহলে মিয়া বিবিকে একসঙ্গে দেখা যাবে রাজনীতির অঙ্গনে। স্বামী স্ত্রী একসঙ্গে সক্রিয় রাজনীতিতে আসছেন এরকম উদাহরণ রয়েছে। রাজবী গান্ধী আকস্মিকভাবে প্রধানমন্ত্রী হন। সোনিয়া গান্ধী তখনও রাজনীতিতে আসেননি। রাজীবের মৃত্যুর পর কংগ্রেসের হাল ধরতে উত্থান হয় সোনিয়ার। তবে প্রকাশ কারাত, বৃন্দা কারাতের মতো বাম নেতা রয়েছেন যাঁরা দলের শীর্ষ নেতৃত্বে একসঙ্গেই সক্রিয় থেকেছেন।

এদিন রবার্ট বলেন, আমি গান্ধী পরিবারের অংশ। যাঁরা সবসময় দেশের জন্য লড়াই করেছেন। আমি জনগণের কণ্ঠস্বর হয়ে উঠেছি। আমি এখন একজন অ্যাক্টিভিস্ট। আমার বিরুদ্ধে মিথ্যা অভিযোগের বিরুদ্ধে ক্রমাগত লড়াই করে চলেছি। মানুষ আমার সঙ্গে রয়েছেন। আমি মানুষের সেবা করি। জনগণ আমাকে রাজনীতিতে দেখতে চাইবেন। ১৯৯৯ সাল থেকে প্রচারে অংশ নিচ্ছি।

আরও পড়ুন: কেন্দ্রের অনুরোধে অন্তর্বর্তীকালীন নির্দেশে স্থগিতাদেশ সুপ্রিম কোর্টের!

গান্ধী পরিবারের জামাই এদিন আরও বলেন, আমাকে যদি রাজনীতিতে যেতে হয়। আমি পরিবর্তন করতে চাই। এমন সময় আসবে যখন আমি সত্যি রাজনীতিতে আসব। জানি সত্য প্রকট হবে। বিজেপি ছাড়া অন্য রাজনৈতিক দলে গেলেই এজেন্সি দিয়ে হেনস্তা করা হচ্ছে।